Eva Kjer Hansen (V), 2007-05-23:
Jeg havde sådan set set frem til debatten i dag, fordi jeg synes, det er meget relevant at diskutere, hvad man kan skabe af forbedringer for både medarbejdere og for de ældre, og høre fra Folketingets partier, hvad der kan være af bud på yderligere tiltag og yderligere indsatsområder.
Men det, jeg jo kan høre på debatten, er, at man tilsyneladende måske med en vis irritation i stemmen noterer sig, at regeringen har sat ind på rigtig mange områder, har taget rigtig mange initiativer, og det, man så må ende med at kræve i dag, er flere ressourcer.
Det er vel det, man kan opsummere i forhold til det, der endte med at blive hr. Ole Sohns bud, nemlig at der skal sendes nogle flere penge.
Sagen er, at regeringen netop har prioriteret ældreområdet rigtig højt og har sørget for at tage initiativer, der både har forbedret de ældres retssikkerhed og skabt flere valgmuligheder.
Det, der så er interessant, er, at det så bare har været sådan tilstrækkelige ressourcer.
Det er vist den formulering, der er brugt i forslaget til vedtagelse.
Hr. Ole Sohn var f.eks. inde på, at der skal gøres noget for at tiltrække mere personale på området, og det er jeg helt enig i.
Vi kan jo allerede se, at der rundtomkring er problemer med at skaffe de hænder, der er brug for, og det vil også kun blive sværere fremover.
Vi arbejder med en rekrutteringskampagne og har bl.a. fokus på hele imaget i sektoren sammen med de relevante organisationer på området, og det skal selvfølgelig ses i sammenhæng med de trepartsdrøftelser, der foregår netop nu.
For der har man fået et rigtig godt arbejdsredskab, der oven i købet også er tidsbesparende i forhold til noget af bureaukratiarbejdet.
Vi har satset markant på at skabe et bedre arbejdsmiljø, fordi det netop også er afgørende for at kunne tiltrække flere til området.
Når hr. Ole Sohn siger, at man burde gøre noget mod nedslidning, er det jo lige præcis det, vi har taget fat på, ikke mindst med Forebyggelsesfonden.
Jeg nævnte, at der allerede i år bliver udmøntet 60 mio. kr. til en indsats på det her område, men det er jo ud af, at vi over 10 år har sat 3 mia. kr. af på hele forebyggelsesområdet og altså i Forebyggelsesfonden.
Det er ikke bare småpenge, men faktisk en massiv indsats for at gøre noget på området.
Så var der lidt kredsen om frit valg-mulighederne, og jeg synes jo, det er så ærgerligt, at vi ikke mere klart fra Socialdemokraternes side kan få besked på, hvad man synes om frit valgordningerne.
Jeg hører en kritik af frit valg-ordningerne.
Man synes, at der er alt for meget administrativt bøvl forbundet med dem.
Men når man skal svare på, om ordningerne så skal afskaffes igen, bliver det lidt mere uldent.
Det, der er interessant, er jo, at de eksempler, som fru Lise von Seelen gav på de valgmuligheder, som ordføreren syntes de ældre skulle have, var at kunne bestemme, hvorvidt man skulle ned og se på blomster, eller om man skulle en tur ud i byen eller nogle af de andre ting.
Den giver netop den ældre mulighed for at vælge at få lavet noget andet end det, der lige står på dagsordenen for den pågældende dag.
Hvis man ikke ønsker at få gulvet vasket, som der ellers er visiteret til, men hellere vil ned i haven eller ud at gå en tur, så kan man præcis gøre det med den fleksible hjemmehjælp.
Jeg tror, at fru Lise von Seelen fuldstændig glemmer, at vi har gennemført lovgivning om den fleksible hjemmehjælp, og at vi har gennemført erstatningshjemmehjælpen, så man altid får den hjælp, man er visiteret til, og at vi i det hele taget markant har forbedret de ældres retssikkerhed ved bl.a. at gennemføre frit valg-ordningerne, fordi de så samtidig har betydet en opdeling mellem det at være myndighed og være leverandør.
Vi har gennemført det, at afgørelserne skal gives på skrift m.v.
Der er tale om nogle markante forbedringer for den enkelte ældre i forhold til tidligere.
Det, der jo også er interessant i forhold til ordførernes afstandtagen fra det frie valg, er, hvilke forbedringer det egentlig har skabt rundtomkring.
Odense Kommune, som har været med i mange år, har jo en meget stor andel af ældre, der vælger den private leverandør.
Det har medført, at også den kommunale service er blevet bedre, fordi man nu har nogle at spejle sig i,
og det gør, at man opper sig
Der kommer simpelt hen mere fokus på kvaliteten af det, man leverer.
Det fik bl.a. den tidligere SF-rådmand i Århus til at sige: Vi ønsker ikke Odensetilstande her hos os, så nu må vi oppe os i den århusianske kommunale hjemmepleje.
Det viser jo om noget, at det er godt at have nogle valgmuligheder, for det får en til lige at kigge efter, om man nu egentlig yder den service på de forskellige områder, som man synes man skal.
Samlet set er sagen jo, at vi har taget fat på at skabe forbedringen på ældreområdet med rigtig mange indgangsvinkler i forhold til de ældre, men også i forhold til medarbejdere og ledere på området og også i forhold til økonomien.